Вельмі хутка пасля гэтага адбылася змена грамадска-палітычнага ладу. БССР ператварылася ў Рэспубліку Беларусь. Нацыянальная самасвядомасць беларусаў дасягнула вяршынь, і менавіта ў 90-ыя гады пачаўся рух за аднаўленне гісторыі нашага старажытнага горада. Да гонару раённай газеты, менавіта на яе старонках з’явіліся першыя публікацыі як прафесійных гісторыкаў, так і аматараў-краязнаўцаў пра мінулае Докшыц. Ля вытокаў стаялі аўтар гэтых радкоў і на той час студэнт гістарычнага факультэта Гродзенскага ўніверсітэта Алег Каляга. Алег шукаў звесткі ў архівах, а журналіст “хадзіла па людзях”: далібог, тады яшчэ жылі тыя, хто памятаў нават рэвалюцыю. Так адшукалі і Мікалая Чысцякова. Потым далучыліся іншыя. Занатаваная без палітычнай афарбоўкі гістарычная памяць у аднайменнай кнізе – гэта тое вечнае, што застанецца нашым нашчадкам.